Esser ses agen patrun dat satisfacziun

Da Gérald Mantel

La tribuna
Nus ans chattain en il center da la Svizra occidentala, en ina pitschna citad cun vista sin il Lai da Genevra. Qua, a Châtel-St-Denis al pe da las Prealps friburgaisas, abitescha la persuna principala d'in drama che ha gì lieu ils 17 da fanadur 1995. Quel di è la via d'autos sper la citadina istorica daventada il lieu d'acziun d'ina tragedia sco quai ch'ella succeda deplorablamain pli e pli savens. Mo in per lingias en la gasetta locala han rapportà da quest accident fatal da traffic, ma tgi legia da quai ...

La persuna principala
Fernande Genoud, naschida ils 7 da matg 1949, è creschida si cun trais soras ed in frar. Ses geniturs na vivan domadus betg pli. Ses bab è mort tras in accident da chatscha, cur ch'ella aveva 9 onn; sia mamma è morta in per onns pli tard d'ina malsogna. Cun 20 onns è Fernande maridada ed ha gì trais figlias: Corinne, oz 25 onns, Severine (22) e Sophie (21). Il 1990 ha ella laschà divorziar, e dapi lura ha ella tratg si suletta ses uffants.

Fernande è adina stada in carstgaun cuntent ed ella saveva tge ch'ella leva. Sia vita organisava ella fitg independentamain e cun blera variaziun.
A Châtel-St-Denis ha ella passentà in'uffanza ventiraivla ed in temp da scola senza quitads per far lura in emprendissadi tar in maister tschalerer. Questa professiun l'aveva gia adina fascinà. In pau pli tard è ella tuttenina ida a Selzach en il chantun Soloturn per emprender tudestg.

Gia in onn pli tard, suenter in accident da traffic, ha ella dentant stuì turnar en sia citad natala. Là ha ella surpiglià ina plazza en ina fabrica, nua ch'ella ha lavurà fin suenter sia separaziun. La mort da ses geniturs l'ha tutgà profundamain ed ella ha duvrà temp, fin ch'ella ha chattà danovamain confidenza en sasezza. Ella è sa decidida lura da far quai ch'ella avess gia adina fatg gugent, numnadamain daventar ses agen patrun.

AI passà na vuleva ella pli vegnir regurdada. Perquai ha ella vendì la chasa ch'ella aveva bajegià ensemen cun ses um a Remaufens, ed ha avert ina pitschna boutique da moda. Il medem temp ha ella pruvà da far la patenta d'ustiera. Il 1. da favrer 1993 èsi stà uschè lunsch: ella ha pudì acquistar la “Quick Bar” a Châtel-St-Denis. Malgrà las bleras uras da lavur chattava Fernande anc adina temp per sa deditgar a ses hobis u per far las lavurs da chasa. Ses inschign manual impressiunava adina puspè e sias lavurs da retgamada eran conuschentas lunsch enturn.

Regularmain gieva ella a nudar u a dar Badminton cun sias figlias e cun amis. Ella fascheva era gugent turas en las muntognas; ses passatemp preferì era dentant il saut.

La tragedia 
I dat blers proverbis che expriman la fragilitad da nossa existenza. E tuttina sentin nus adina il regl en nus da prender ristgas incalculablas, da perscrutar il nunenconuschent e dad ir vinavant senza patratgar a las consequenzas - forsa èsi era meglier uschia. Po esser che quai è il motor che ans pussibilitescha da manar ina vita ritga ed emplenida.

Uschia è Fernande turnada a chasa quel suentermezdi da fanadur plain sulegl. Ella era cuntenta e ventiraivla: sia lavur era fatga, ed ella aveva ussa il dretg da far in di liber per ir a mangiar cun ses amis ed emblidar ses quitads. Sias figlias eran tuttas independentas e lavuravan. Ellas eran fitg attaschadas a lur mamma e la gidavan savens en la bar. Fernande era loscha da ses local; grazia a ses engaschament nunstanclentaivel marschava ses manaschi pitschen detg pulit. II circul d'amis vegniva pli e pli grond, ed ella era sin buna via d'avair puspè speranzas en l'avegnir e d'emblidar ils culps dal destin ch'ella aveva stuì subir.

Lura tuttenina è succedì quai che nagin na sa chapir: in accident inexplitgabel, perfid sco ina furada cun il cuntè. L'ambulanza, la polizia, la sirena d'alarm, il helicopter e la finala la clinica universitara da Lausanne, nua che Fernande resta en il coma durant quindesch dis.

Da là vegn ella transportada en il center dals paraplegichers a Genevra, nua ch'ella intervegn ch'ella na vegnia mai pli a pudair ir e vegnia ad esser dependenta da la sutga cun rodas. Questa experientscha furma l'entschatta d'in temp enormamain dir, en il qual ella sto puspè sa restabilir fisicamain e moralmain. Mo plaunsieu nascha la confidenza en ina nova persuna, en ina nova vita sco impedida.

Ultra da quai patescha ella d'ina amnesia, v.d. d'ina largia en la memoria. E cunquai ch'i na dat naginas perditgas da l'accident, restan bleras dumondas avertas: Pertge? Tgi è la culpa? Co èsi schabegià? La malsegirtad è gronda; sin sia reabilitaziun fisica e sociala paisan las sumbrivas d'in passà betg sclerì.

Midada da scena
Fernande vesa davent da ses letg da ospital be il palantschieu sur da sia stanza e las tschimas da las plantas.
Mintga di ha ella bler temp da patratgar a tut quai ch'ella n'è betg pli abla da far. II pir è il sentiment dad esser malnizzaivla e nunduvrabla. Ella sa ch'ella sto renunziar a sia independenza tant appreziada.

“Jau sun paraplegicra, jau sun paralisada e malnizzaivla. Co duai mes avegnir vesair or?” sa dumonda ella. Ma grazia a l'agid da sia famiglia e da ses amis sco era al grond sustegn da Herve, ses fisioterapeut, emprenda Fernande puspè a sa muventar. Cun ina gia s'avra ina nova perspectiva. Tuttenina ha ella puspè speranzas ed entschaiva a far novs plans. Plain curaschi prenda ella la decisiun: “Jau vegn a far tut mes pussaivel per manar vinavant mia bar.”

Sias figlias ed ina nezza la sustegnan fitg e surpiglian da manar la bar durant sia absenza. La “Quick Bar” da Fernande na vegn betg a serrar las portas! Cun questa tschertezza sa drizza l'interprendidra ch'è vegnida messa ad ina dira emprova, a la partiziun ergoterapeutica dal center. Ella dumonda sustegn per far las adattaziuns necessarias en sia abitaziun e sia bar. La dumonda vegn dada vinavant a la Fundaziun svizra per paraplegichers che surpiglia la finanziaziun ensemen cun l'Assicuranza d'invaliditad. Era l'Associaziun svizra dals paraplegichers gida cun cussegliaziun. Las lavurs progredeschan e l'avrigl 1996 po Fernande turnar a Châtel-St-Denis. Suenter intginas emprovas e grazia ad ina sutga cun rodas electrica reglabla en l'autezza po ella ussa puspè manar ses local ch'ella ha uschè gugent.

La tenda na croda betg
L’abitaziun da Fernande sa chatta gist visavi la bar, en l'emprim plaun d'ina chasa sper la via principala. Per la sutga cun rodas han ins installà ina plattafurma idraulica ed in muntastgalas. Fernande ha drizzà en sia abitaziun cun senn pratic e cun gust. Ussa po ella sa muventar libramain ed independentamain.

Las lavurs da chasarina po ella far senza difficultads. Ses giat siamais Gargouille l'accumpogna fidaivlamain, era sch'el lascha ora mintgatant sias griflas sin la cuverta da Fernande. Era las figlias en quietadas ussa, perquai ch'ellas san che lur mamma vegn a frida suletta. Duas dad ellas, Corinne e Sophie, gidan ella mintgatant en la bar.
Avantmezdi stat Fernande normalmain a chasa per avair in pau temp per sasezza e per far la contabilitad. Sis dis ad emna, davent da mezdi fin tard la saira, sesa la dunna dinamica davos il buffet.

Fernande na vegn a sa participar als gieus olimpics da Sidney; ella na vegn era betg campiuna da ciclissem. Ella na vegn strusch pli a currer sur il passape vi e ses num na cumpara probablamain mai en il cudesch da records Guinness. Ma en sia moda dat ella in maletg positiv d'ina dunna impedida cun ina ferma voluntad. Tuts admiran ella, cur ch'ella va cun grond inschign en sia sutga cun rodas tras la bar, cur ch'ella sa stortiglia tranter las maisas ora per servir ils giasts. Grazia a sia gentilezza e ses esser spontan emblid'ins bunamain ses impediment. Era sch'ins è l'emprim forsa in pau surprais, han ins spert l'impressiun che Fernande saja adina stada uschia e che la paraplegia fetschia part dad ella.

Sia clientella che vegn di per di pli gronda ha gia daditg chapì il caracter spezial da quest local. Senza exagerar pon ins pretender che la proprietaria da la “Quick Bar” è fitg cuntenta cun ses manaschi. Ella ha chattà il cuntegn da sia vita ademplind il pensum ch'ella ha sezza elegì. Era sche la fatschenta na porta betg adina in grond gudogn, giauda Fernande la cumpagnia ed il contact cun ils umans. E per amur da quai po ella renunziar tgunsch ad auters avantatgs.

Las figlias da Fernande conferman che lur mamma haja anc adina il medem caracter sco avant l'accident. Tut giaja memia plaun per ella, tut stuess gia esser finì avant ch'ins ha insumma cumenzà. En da quels muments senta Fernande natiralmain ses impediment. Ma cun il temp ha ella emprendì d'avair in pau pazienza e da sa cumportar sco insatgi che ha in impediment, ma che na sa lascha betg impedir. Questa tenuta optimistica chatta ella era tar ses collegas en sutga cun rodas. Michel, Pilou, Pierre-Alain e blers auters pon confermar quai: l'allegra runda sesa savens a la maisa radunda da Fernande per far viva cun ella. Dacurt anc eran ils clients da la “Quick Bar” surtut motociclists. Pervi da mancanza da parcadis han els stuì midar local e sa scuntrar en in auter chantun. Ma l'atmosfera natirala e spontana da quels che van sin duas rodas u - sco ella - sin quatter, regia anc adina en la bar da Fernande.

Pia, bun viadi, Fernande!